钦定古今图书集成/明伦汇编/官常典/第602卷 > 赡思
## 钦定古今图书集成/明伦汇编/官常典/第602卷 > 赡思

按《元史》本传：“赡思，字得之，其先大食国人。国既内附，
大父鲁坤乃东迁丰州。太宗时，以材授真定济南等
路监榷课税使，因家真定。父斡直，始从儒先生问学，
轻财重义，不干仕进。赡思生九岁，日记古经传至千
言。比弱冠，以所业就正于翰林学士承旨王思廉之
门，由是博极群籍，汪洋茂衍，见诸践履，皆笃实之学。”
故其年虽少，已为乡邦所推重。延祐初，诏以科第取
士，有劝其就试者，赡思笑而不应。既而侍御史郭思
贞、翰林学士承旨刘赓、参知政事王士熙交章论荐
之。泰定三年，诏以遗逸征至上都，见帝于龙虎台，眷
遇优渥。时倒剌沙柄国，西域人多附焉，赡思独不往
见，倒剌沙屡使人招致之，即以养亲辞归。天历三年，
召入为应奉翰林文字，赐对奎章阁。文宗问曰：“卿有
所著述否？”明日，进所著《帝王心法》，文宗称善，诏预修
《经世大典》。以论议不合求去，命奎章阁侍书学士虞
集谕留之，赡思坚以母老辞，遂赐币遣之。复命集传
旨曰：“卿且暂还，行召卿矣。”至顺四年，除国子博士，丁
内艰，不赴。后至元二年，拜陕西行台监察御史，即上
封事十条，曰：法祖宗，揽权纲，敦宗室，礼勋旧，惜名器，
开言路，复科举，罢数军，一刑章，宽禁网。时奸臣变乱
成宪，帝方虚己以听，赡思所言，皆一时群臣所不敢
言者。侍御史赵承庆见之，叹曰：“御史言及此，天下福
也。”戚里有执政陕西行省者，恣为非道，赡思发其罪
而按之，辄弃职夜遁。会有诏勿逮问，然犹杖其私人
及分巡云南按省臣之不法者，其人即解印以去，远
藩为之震悚。襄、汉流民聚居宋之绍熙府故地，至数
千户，私开盐井，自相部署，往往劫囚徒，杀巡卒。赡思
乃擒其魁而释其党。复上言：“绍熙土饶利厚，流户日
增，若以其人散还本籍，恐为边患，宜设官府以抚定
之。”诏即其地置绍熙宣抚司。三年，除佥浙西肃政廉
访司事，即按问都转运盐使、海道都万户、行宣政院等官赃罪，浙右郡县无敢为贪墨者。复以浙右诸僧
寺私蔽猾民，有所谓道人、道民、行童者，类皆渎常伦，
隐徭役使，民力日耗。契勘嘉兴一路，为数已二千七
百，乃建议请勒归本族，俾供王赋，庶以少宽民力。朝
廷是之，即著以为令。四年，改佥浙东肃政廉访司事，
以病免归。赡思历官台宪，所至以理冤泽物为己任，
平反大辟之狱，先后甚众，然未尝故出人罪以市私
恩。尝与五府官决狱咸宁，有妇宋娥者，与邻人通，邻
人谓娥曰：“我将杀而夫。”娥曰：“张子文行，且杀之。”明日，
夫果死。迹盗数日，娥始以张子文告其姑，五府官以
为非共杀，且既经赦宥，宜释之。赡思曰：“张子文以为
娥，固许之矣。且娥夫死及旬，乃始言之，是娥与张同
谋，度不能终隐，故发之也。岂赦可释哉？”枢密判官曰：
“平反活人，阴德也。御史勿执常法。”赡思曰：“是谓故出
人罪，非平反也。且公欲种阴德于生者，奈死者何？”乃
独上议。刑部，卒正娥罪，其审刑当罪多类此。至正四
年，除江东肃政廉访副使。十年，召为秘书少监，议治
河事，皆辞疾不赴。十一年，卒于家，年七十有四。二十
五年，皇太子抚军冀宁，承制封拜，赠嘉议大夫、礼部
尚书、上轻车都尉，追封恒山郡侯，谥曰文孝。赡思邃
于经，而《易》学尤深，至于天文、地理、锺律、算数、水利，旁
及外国之书，皆究极之。家贫，𫗴粥或不继，其考订经
传，常自乐也。所著述，有《四书阙疑》、“《五经思问》《奇偶阴
阳消息图》”、《老庄精诣》《镇阳风土记》《续东阳志》《重订河
防通议》《西国图经》《西域异人传》《金哀宗记》《正大诸臣
列传》《审听要诀》及文集三十卷，藏于家。